text: Rejsegilde på den nye politiskole
  03 oktober 2019 kl. 11.13
  Torsdag eftermiddag blev en milepæl nået for den nye politiskole i Vejle, da der kunne holdes rejsegilde.
  Næste år skal den nye politiskole i Vejle stå klar - og med dagens rejsegilde holder tidsplanen.
  Den kommende politiskole er ved at tage form - og kan byde 360 politi-elever velkommen til Vejle om et års tid, når den vestdanske politiskole flytter fra de midlertidige lokaler i Fredericia.
  Erik Johansen, leder, politiskolen: "Det er en rigtig, rigtig stor dag for politiet - og for politiskolen specielt."
  I december sidste år vandt Hoffmann hovedentreprisen på byggeriet, som får et samlet areal på 20.000 kvadratmeter - hvoraf ca. halvdelen er nybyggeri, og den anden halvdel er renovering af eksisterende bygninger på området.
  Den nybyggede del af skolen kommer til at rumme klasselokaler, træningsrum, auditorium og idrætssal samt indendørs og udendørs faciliteter til simulerede træningsforløb.
  Herudover etableres der i de eksisterende bygninger bl.a. ca. 100 værelser til overnatning i forbindelse med efter- og videreuddannelse samt administrations-afsnit.
  Smilet kan næsten ikke blive større, tilføjer politikommissær Bent Hedeager Nielsen, der er afsnitsleder af den midlertidige politiskole i Fredericia - og den kommende politiskole på Soldalen 8 i Vejle.
  
  